ཅེས་རང་ཉིད་ཆུང་བྱིས་པའི་སྐབས་ནས་མཛའ་བརྩེའི་དུང་བ་ཆེས་ཟབ་པའི་མཚན་བརྗོད་པ་དཀའ་བ་ཕ་བླ་མ་བཀའ་དྲིན་ཅན་རྗེ་བཙུན་མེ་ཏྲི་བ་ཞབས་དང་།ངོ་མ་ཤེས་ཀྱང་རེ་བའི་ཨུ་ཚུགས་ཀྱིས་རྒྱུན་བསྲིངས་པའི་ཡུལ་ཁྱད་པ་ཅན་ལ་སེམས་ཁམས་འཁྲེང་པའི་ཚིགས་སུ་བཅད་པ་འགའ་སྔོན་དུ་བཏང་ནས་སྐབས་དོན་གླེང་བར་བྱ་བ་ནི།ཆེས་ཐོག་མཐའ་བར་གསུམ་གང་གི་སྐབས་ལ་མེད་དུ་མི་རུང་པའི་སྙིང་རྗེ་ཆེན་པོས་བྲན་དུ་བཟུང་པའི་སྟོན་པ་སངས་རྒྱས་བཅོམ་ལྡན་འདས་ཀྱིས་རྣམ་མཁྱེན་དོན་གཉེར་གྱི་གང་ཟག་རྣམས་ཀྱིས་ཐམས་ཅད་མཁྱེན་པ་འཚོལ་བར་བྱེད་པ་ལ།ཤེས་མཚན་དང་།ཁྱད་མཚན་དང་།བྱེད་མཚན་དང་།ངོ་བོ་ཉིད་མཚན་གྱི་རྣམ་བཞག་དེ་དག་གསུངས་ཡོད་པ་རེད།དེ་རྣམས་ཀྱི་འགྲོ་སྟངས་དཔེའི་ཐོག་ནས་བསམ་བློ་ཞིག་འཁོར་བར་བྱས་ན་འདི་ལྟར་ཡིན་པ་རེད།ཆེས་རྒྱང་ཐག་རིང་པའི་རིན་པོ་ཆེའི་གླིང་ཞིག་ཏུ།ནོར་བུ་རིན་པོ་ཆེ་ལེན་པར་ཆས་དགོས་པའི་ཚོང་པ་དེས་ལམ་དེར་བགྲོད་པར་ལམ་མི་འདྲ་བ་དུ་མ་ཞིག་མཆིས་པ་ན་ལམ་གང་ཞིག་དེར་བགྲོད་ན་རིན་པོ་ཆེའི་གླིང་དུ་སླེབས་མི་སླེབ་རྟོག་ནས་ཏན་ཏན་སླེབས་རྒྱུ་ཡོད་པ་ཤེས་པ་ལྟ་བུ་ཞིག་ལ་ཤེས་མཚན་ཟེར་བ་རེད།ལམ་དེ་རུ་བགྲོད་པས་ཚོང་པ་རང་གི་འཚོལ་རྒྱུའི་ནོར་བུ་བརྙེད་ནས་འདོད་དོན་བསྐངས་ནུས་སུ་ངེས་པ་ལྟར་བུ་ཞིག་ལ་བྱེད་མཚན་ཟེར་བ་རེད།ནོར་གླིང་དུ་ཕྱིན་པར་ངེས་པའི་ལམ་དེ་ལས་གཞན་པའི་ལམ་དག་ཏུ་བསྐྱོད་ན་རིན་པོ་ཆེའི་གླིང་དུ་བགྲོད་མི་ནུས་པས་ལམ་དེ་ཁོ་ནར་ངེས་བཟུང་བྱས་ནས་འགྲོ་བ་ལྟར་བུ་ཞིག་ལ་ཁྱད་མཚན་ཟེར་བ་རེད།ལམ་དེ་ལ་གོང་གི་ཁྱད་ཆོས་ཀུན་ཚང་བར་ལྟ་བུ་ཞིག་ལ་ངོ་བོ་ཉིད་མཚན་ཟེར་བ་ཡིན་པར་ཐོག་མར་ཤེས་དགོས་པ་ནི་ང་ཚོའི་བསམ་བློའི་རྨང་གཞི་ཞིག་ཏུ་ཆགས་ཡོད།སྤྱིར་མཚན་མཚོན་གྱི་སྐོར་འདི་ཉིད་མཁས་པ་སྔ་མ་དག་གིས་འཆད་པ་ལ་སྤྱི་དང་བྱེ་བྲག་གི་སྒོ་ནས་བླ་མེད་བྱང་ཆུབ་འབྱུང་རུང་བསྒྲུབ་པ་ཉིད་གཙོ་བོར་ཡིན་ཞིང་།དེས་ན་ཁོ་བོས་དེ་གཉིས་ཀྱི་སྒོ་ནས་ཆེན་པོ་དག་གི་ཞལ་ངོ་བསྲུང་བ་ལ་མ་བལྟོས་ཤིང་ཉམ་ཆུང་བྱིས་པའི་ངག་ལའང་སྣང་མེད་དུ་མ་བྱས་པར་དགག་སྒྲུབ་ཀྱི་ལམ་ནས་བསྙད་པ་ལ་བཞི།དང་པོར་སྤྱིའི་མཚོན་ཚུལ་དང་བྱེ་བྲག་གི་མཚོན་ཚུལ་གྱི་རྟགས་ཀྱི་ཁྱབ་བ་དང་མཐུན་དཔེའི་སྐོར་ལ་དཔྱད་པ།གཉིས་པ་དེའི་ཆོས་ཅན་ལ་སློབ་མི་སློབ་ཀྱི་ཡེ་ཤེས་གང་འཇོག་ལ་དཔྱད་པ།གསུམ་པ་ཤེས་མཚན་སློབ་ལམ་དུ་ཡོད་པས་ངོ་བོ་ཉིད་མཚན་ཡིན་མིན་དང་སློབ་ལམ་གྱི་ཤེས་མཚན་རྟགས་སུ་བཀོད་ནས་འབྲས་བུས་རྒྱུ་མཚོན་ཚུལ་ལ་དཔྱད་པ།སྐབས་བཞི་བར་མཚན་མཚོན་གཏན་ལ་ཕབ་པའི་དགོས་པ་གང་ཡིན་ལ་དཔྱད་པ་དང་བཞི་ཡོད།དང་པོ་ལ་རང་ཕྱོགས་ཀྱི་མཁས་པ་ཁ་ཅིག་ན་རེ།འབྲས་བུས་རྒྱུ་མཚན་པའི་སྦྱོར་བ་ནི།སེམས་པའི་གཞི་ཤེས་ཀྱི་སྦྱོར་བ་ཆོས་ཅན།གཞི་ཤེས་སུ་གྱུར་པའི་མཁྱེན་པ་བཅུ་དྲུག་སྐྱེད་པའི་ནུས་པ་ལྡན་པ་ཡིན་ཏེ།གཞི་ཤེས་པའི་ཤེར་ཕྱིན་ལ་བརྟེན་ནས་དེ་བཞིན་གཤེགས་པས་གཞི་ཤེས་ཀྱི་སྦྱོར་བའི་ཤེར་ཕྱིན་ལས་དེ་བཞིན་གཤེགས་པ་འབྱུང་བ་ལ་སོགས་པའི་ཡུལ་བཅུ་དྲུག་ཇི་ལྟ་བ་བཞིན་དུ་རབ་ཏུ་མཁྱེན་པའི་ཕྱིར།ཞེས་དང་།ལམ་ཤེས་སྦྱོར་བ་ཆོས་ཅན།ལམ་ཤེས་སུ་གྱུར་པའི་མཁྱེན་པ་བཅུ་དྲུག་བསྐྱེད་པའི་ནུས་པ་དང་ལྡན་ཏེ།ལམ་ཤེས་པའི་ཤེར་ཕྱིན་ལ་བརྟེན་ནས་དེ་བཞིན་གཤེགས་པས་སྟོང་ཉིད་མཚན་མེད་སྨོས་མེད་སོགས་ཡུལ་བཅུ་དྲུག་ཇི་ལྟར་བ་བཞིན་དུ་རབ་ཏུ་མཁྱེན་པའི་ཕྱིར།ཞེས་དང་།རྣམ་མཁྱེན་གྱི་སྦྱོར་བ་ཆོས་ཅན།རྣམ་མཁྱེན་དུ་གྱུར་པའི་མཁྱེན་པ་བཅུ་དྲུག་སྐྱེད་པའི་ནུས་པ་དང་ལྡན་ཏེ།རྣམ་མཁྱེན་གྱི་སྤྱོད་པའི་ཤེར་ཕྱིན་ལ་བརྟེན་ནས་དེ་བཞིན་གཤེགས་པས་དེ་བཞིན་གཤེགས་པ་དེ་ནི་རང་ཉིད་ཀྱི་རྒྱུར་གྱུར་པའི་ཆོས་རྣམ་མཁྱེན་གྱི་སྦྱོར་བའི་ཤེར་ཕྱིན་ལ་བརྟེན་ནས་མཐོང་ཆོས་ལ་བདེ་བར་གནས་པ་སོགས་ཡུལ་བཅུ་དྲུག་ཇི་ལྟ་བ་བཞིན་དུ་རབ་ཏུ་མཁྱེན་པའི་ཕྱིར།ཞེས་དང་།དོན་གཉིས་ཕུན་ཚོགས་ལྡན་པའི་ལམ་ཤེས་དང་རྣམ་མཁྱེན་སྦྱོར་བ་གཉིས་ཆོས་ཅན།ཉན་རང་གི་སྦྱོར་བ་ལས་ཁྱད་པར་དུ་འཕགས་པ་ཡིན་ཏེ།བསམ་གྱིས་མི་ཁྱབ་པ་ནས་རོ་མྱོང་མེད་པའི་བར་གྱིས་ཁྱད་པར་དུ་བྱས་པའི་ཤེས་བཟོད་སྐད་ཅིག་མ་བཅུ་དྲུག་ངོ་བོ་རྒྱུ་འབྲས་ཅི་རིགས་སུ་ལྡན་པའི་ཐེག་ཆེན་གྱི་ལམ་ཡིན་པའི་ཕྱིར།བྱེད་མཚན་གྱི་མཚོན་སྦྱོར་ལ།སེམས་དཔའི་གཞི་ཤེས་ཀྱི་སྦྱོར་བ་ཆོས་ཅན།གཞན་དོན་འཕྲིན་ལས་ཕུན་ཚོགས་བསྐྱེད་པའི་ནུས་པ་དང་ལྡན་པ་ཡིན་ཏེ།རྟེན་སངས་རྒྱས་བྱང་སེམས་ཀྱིས་ཐབས་ཤེས་ཀྱི་སྦྱོར་བ་ལ་བརྟེན་ནས་ཡུལ་གདུལ་བྱ་རྣམས་མ་འོངས་པའི་ཕན་པ་དང་ཚེ་འདིའི་བདེ་བ་དང་སྐྱོབ་པ་སྟེ་སྡུག་བསྔལ་སླར་མི་སྐྱེ་བའི་ལྷག་མེད་མྱང་འདས་ལ་འགོད་པར་བྱེད་པའི་ཕྱིར།ཞེས་བཀོད་ནས་རྟགས་ཡང་དག་ཏུ་སྨྲ་བར་བྱེད་ཀྱང་དེ་ལ་སྐྱོན་འདི་ལྟར་ཞིག་བབས་པར་སེམས་སོ།རྟགས་སྦྱོར་དང་པོ་དེའི་ཕྱི་རྒོལ་ཡང་དག་ཆོས་ཅན།ཁྱོད་ཀྱིས་སྦྱོར་བ་དེ་སྐོར་གྱི་སྒྲུབ་བྱ་རྟོགས་བར་ཐལ།སྦྱོར་བ་དེ་སྐོར་གྱི་ཆོས་ཅན་ཚད་མས་གྲུབ་པའི་ཕྱིར།ཁྱབ་སྟེ།སེམས་དཔའི་གཞི་ཤེས་སྦྱོར་བ་ཚད་མས་ངེས་པ་ན་དེ་རང་གི་འབྲས་དུས་ཀྱི་ཤེས་མཚན་གྱི་རྒྱུར་རྟོགས་དགོས་པའི་ཕྱིར།མ་གྲུབ་ན་སེམས་དཔའི་རྒྱུད་ཀྱི་གཞི་ཤེས་སྦྱོར་བ་ཚད་མས་རྟོགས་པའི་ཚུལ་རྣམ་བཤད་དང་གསེར་འཕྲེང་ལས་བཤད་པ་དག་ཀྱང་བརྗོད་བྱས་སྟོང་བར་འགྱུར་ཞིང་དེའི་སྦྱོར་བ་རྟོགས་པའི་ཚད་ཀྱང་ཤིན་ཏུ་ནས་བཞག་དཀའ་བ་འགྱུར་རོ།དང་པོ་གྲུབ་སྟེ།རྣམ་བཤད་ལས།མཁྱེན་གསུམ་གྱི་སྦྱོར་བ་ཚད་མས་ངེས་ནས།དེའི་རྗེས་སུ་རྣམ་མཁྱེན་གྱི་རྒྱུར་ཐག་ཆོད་པའི་ཞེས་གསུངས་པ་དང་།འདི་ལ་ཞིབ་ཆ་ཐལ་ཆེ་བའི་གང་ཟག་འགས།དེ་གསུམ་གྱི་སྦྱོར་བ་ཚད་མས་ངེས་ན་དེ་རྣམ་མཁྱེན་གྱི་རྒྱུར་ཐག་ཆོད་པས་མ་ཁྱབ་སྟེ།ཚད་མས་ངེས་ནས་ཞེས་གསུངས་འདུག་པས་སོ་ཞེས་འཆད་ཀྱང་།དེ་ནི་རྒྱལ་ཚབ་ཀྱི་དགོངས་པ་མ་ལོན་པའི་མངོན་རྟགས་ཅིག་སྟེ།ཚིག་གི་སྡེབ་སྦྱོར་གྱི་དབང་ལས་དེ་ལྟར་བྱུང་བ་གཞུང་ཆེན་ཁག་ན་ཆེས་མང་ངོ།རྗེ་ཡི་ལེགས་བཤད་ལས་ཀྱང་།སྦྱོར་བ་སྒོམ་པ་པོ་ལ་ཆོས་ཅན་དེ་ནམ་ཡོད་པར་གྲུབ་པ་ན་སྦྱོར་བ་སྐྱེས་པར་གྲུབ་པས་དེ་ལ་སྦྱོར་བ་སྐྱེས་པར་དཔགས་པ་དོན་མེད་དོ།ཞེས་གསུངས་སོ།གཞན་དུ་ན།རྒྱང་འཕེན་པའི་རྒྱུད་ཀྱི་དབང་ཤེས་ཆོས་ཅན།གཞི་ཤེས་སུ་གྱུར་པའི་མཁྱེན་པ་བཅུ་དྲུག་བསྐྱེད་པའི་ནུས་པ་དང་ལྡན་བར་ཐལ།ཁྱོད་ཀྱིས་རྟགས་བཀོད་པ་དེའི་ཕྱིར།འདོད་ན་སངས་འཕགས་ཀྱི་དབང་ཤེས་ལ་ཡེ་ཤེས་ཀྱིས་ཁྱབ་བར་འགྱུར་རོ།མ་གྲུབ་ན་འབྲས་དུས་ཀྱི་གཞི་ཤེས་ཀྱི་ཤེས་མཚན་གྱིས་ཆོས་ཀུན་མ་རྟོགས་པར་ཁས་བླངས་སུ་སོང་བས་སངས་རྒྱས་ཀྱི་ས་ལ་སྒྲུབ་པ་ཡོད་པར་འདོད་པ་ཁྱོད་ཀྱིས་ཅི་ཞིག་སྨྲོས།ད་དུང་ཁྱོད་ལ་སྐད་ཅ་འདི་སྐད་ཅེས་སྨྲ་བར་བྱ་སྟེ།སེམས་དཔའི་གཞི་ཤེས་ཀྱི་སྦྱོར་བ་ཆོས་ཅན།འབྲས་དུས་ཀྱི་ཤེས་མཚན་ཡིན་པར་ཐལ།ཁྱོད་ཀྱིས་བཀོད་པའི་རྟགས་དེ་འབྲས་བུས་རྒྱུས་མཚན་པའི་ཚུལ་གསུམ་ཡང་དག་ཡིན་པའི་ཕྱིར།འདོད་ན་སློབ་མི་སློབ་ཀྱི་ལམ་འགལ་བར་འཛིན་པའི་ཚད་མའི་འཛིན་སྟངས་ལ་གནོད་པ་བབས་པས་སྲིད་ཞིའི་གནས་གང་དུའང་མཚན་ཉིད་དང་ལྡན་པའི་ཡིད་རྟོན་ཅན་གྱི་རིགས་མ་མཆིས་པར་མཁས་བླངས་པར་འགྱུར་རོ།མ་གྲུབ་ན་རྟགས་སྦྱོར་གཞན་ལ་རེ་བ་བཅངས་བར་བྱས་ན་ལེགས་སོ།གཞན་ཡང་རྟགས་དེའི་མཐུན་དཔེ་ཡང་དག་ལ་བྱང་སེམས་སྦྱོར་ལམ་པའི་རྒྱུད་ཀྱི་བདག་མེད་ཕྲ་མོ་རྟོགས་པའི་བློ་ལ་འཇོག་གམ་མི་འཇོག།དང་པོ་ལྟར་ན་མཐུན་དཔེ་དེ་ཉིད་ཁྱོད་ཀྱིས་བཀོད་པའི་རྟགས་དེའི་སྒྲུབ་ཆོས་སུ་ཚད་མས་ངེས་པ་ན་སྦྱོར་བ་དེ་སྐོར་གྱི་སྒྲུབ་བྱ་རྟོགས་པར་ཐལ།མཐུན་དཔེ་དེ་ཉིད་ཀྱི་སྟེང་དུ་གཞི་ཤེས་སྦྱོར་བའི་ཤེས་མཚན་གྲུབ་དགོས་པའི་ཕྱིར།མ་གྲུབ་ན།མཐུན་དཔེ་དེའི་སྟེང་དུ་ཁྱོད་ཀྱིས་བཀོད་པའི་རྟགས་དེ་ཡང་ཚད་མས་ཁེགས་པས་རྟགས་ཆོས་གཉིས་ལྡན་གྱི་མཐུན་དཔེར་ལྟ་ཞོག།སྤྱིར་མཐུན་དཔེ་ཙམ་ཡང་འགྲོ་ཚུལ་མ་རྙེད་པས་གསལ་བར་སྟོན་ཤིག།འདྲ་བའི་མཐུན་དཔེ་ལ་ཁ་བསྙད་པར་བྱས་ནའང་ཙན་དན་གྱི་ཀ་བ་ཀ་བ་མི་རྟག་པར་སྒྲུབ་པའི་མཐུན་དཔེ་ལ་ཁས་བླངས་པར་ཅི་ཞིག་གིས་གནོད་སོམས་ཤིག།གཉིས་པ་ཆོས་ཅན་གང་འཇོག་ལ་དཔྱད་པ་ནི།འདི་ནི་མདོ་ཡི་དངོས་བསྟན་གྱི་ཚུལ་ལ་དཔྱད་པའི་སྐབས་ཡིན་པས་སེམས་དཔའི་གཞི་ཤེས་ཀྱི་སྦྱོར་བ་ཆོས་ཅན་དུ་བཞག་ཅིང་འབྲས་དུས་ཀྱི་ཤེས་མཚན་རྟགས་སུ་བཀོད་ནས་རྟགས་ཡང་དག་ཏུ་སྨྲ་བ་ནི།ཕྱོགས་ཆོས་མ་གྲུབ་པའི་རྟགས་ཡང་དག་ཅིག་ཤེས་བྱ་ལ་ཡོད་པར་ཁས་བླངས་སུ་སོང་བས་ཚུལ་གཉིས་ལ་ཡང་དག་གིས་ཁྱབ་བར་སྨྲ་བའི་རྒོལ་བ་གསར་བ་ཞིག་མངོན་པས་ངོ་མཚར་རོ།དེས་ན་འབྲས་དུས་ཀྱི་ཤེས་མཚན་རྟགས་སུ་བཀོད་པར་སངས་རྒྱས་ཀྱི་སའི་ཡེ་ཤེས་ཅིག་ཆོས་ཅན་དུ་བཟུང་དགོས་པ་སྨོས་མེད་དུ་གྲུབ་ཡོད།གསུམ་པ་ནི།ངེས་པར་དུ་སློབ་ལམ་གྱི་ཤེས་མཚན་ཡོད་དེ།ཤེས་མཚན་ནི་གཙོ་བོར་སངས་རྒྱས་ཀྱི་ས་ལ་འཇོག་ཀྱང་བྱང་སེམས་ལ་མེད་པར་མིན་པ་ནི་གཞུང་ཆེན་མོའི་རང་སྐད་ཡིན་པས་སོ་ཞེས་འཆད་དོ།འོ་ན།ཤེས་བྱ་ཆོས་ཅན།དེ་བཞིན་གཤེགས་པ་འབྱུང་བ་ཤེས་པ་སོགས་གཞི་ཤེས་ཀྱི་དམིགས་པ་གང་ཡང་རུང་བ་ལ་དམིགས་ཅིང་ཐེག་དམན་གྱི་རྟོགས་རིགས་སུ་གནས་པའི་སེམས་དཔའི་རྣལ་འབྱོར་ཉིད་སློབ་ལམ་གྱི་ཤེས་མཚན་དུ་འཇོག་བར་ཐལ།གཞུང་ཆེན་མོའི་རང་སྐད་འཕྱུགས་མི་སྲིད་པའི་ཕྱིར།རྟགས་ཁས།འདོད་ན་ཐེག་དམན་གྱི་རྟོགས་རིགས་སུ་གནས་པའི་བྱང་འཕགས་ཀྱི་ཡེ་ཤེས་ལ་གཞི་ཤེས་ཀྱི་ཤེས་མཚན་གྱིས་ཁྱབ་བར་ཐལ།འདིའི་སྐབས་ཀྱི་མཚན་མཚོན་རྣམ་པ་བཞག་འཇོག་མཚན་ཉིད་པ་ཁོན་ལ་བྱེད་པ་མི་འཐད་པའི་ཕྱིར།མ་གྲུབ་ན།དེར་ཐལ།འབྲས་བུས་རྒྱུ་མཚོན་པའི་ཤེས་མཚན་གྱི་རྟགས་སྦྱོར་སློབ་མི་སློབ་གཉིས་ཀ་ན་ཡོད་པར་ཁས་ལེན་བཞིན་པ་ཡིན་པའི་ཕྱིར།རྟགས་རང་ལུགས་ལའང་གྲུབ་སྟེ།རྗེ་ཡི་གསེར་ཕྲེང་ལས།ཚོགས་ལམ་ནས་ས་བཅུ་བའི་བར་དུ་བཞག་སྟེ།སྦྱོར་བ་སྒོམ་རེས་ཀྱིས་འདི་སྔོན་དུ་བཏང་ནས་སྒོམ་པས་སོ།ཞེས་གསུངས་སོ།དེ་ལ་ཁོ་ན་རེ།གོང་གི་ཐལ་འགྱུར་གཉིས་པ་ལ་འདོད་ཅེས་སྨྲས་པར།འོ་ན་གཞི་ཤེས་སྦྱོར་བའི་ངོ་བོ་ཉིད་མཚན་དག་ཀྱང་ཤེས་མཚན་དུ་ཐལ།དམ་བཅའ་དེའི་ཕྱིར།འདོད་ན།ངོ་བོ་ཉིད་མཚན་གྱིས་དོན་ཐ་དད་པའི་སྒོ་ནས་སྦྱོར་བ་མཚོན་པར་ཡོད་པ་ཐལ།གོང་གི་གསལ་བ་ལ་འདོད་ལན་ཐེབས་པ་དེའི་ཕྱིར།འདོད་ན།ངོ་བོ་ཉིད་མཚན་བཅུ་དྲུག་པོ་དག་ཀྱང་བྱེད་སྒྲུབ་ཏུ་ཐལ།ཁྱོད་ཀྱིས་རྟགས་དེའི་གསལ་བ་ཁས་བླངས་པའི་ཕྱིར།འདོད་མི་ནུས་སྟེ།ངོ་བོ་ཉིད་མཚན་གྱིས་སྦྱོར་བ་མཚོན་པར་བྱེད་ཀྱང་འབྲས་བུས་རྒྱུ་མཚོན་པའི་རྣམ་བཞག་མི་འཐད་པའི་ཕྱིརཏེ།དེ་ཉིད་ལས།ཡང་ངོ་བོ་ཉིད་མཚན་བཅུ་དྲུག་གིས་མཁྱེན་གསུམ་གྱི་སྦྱོར་བའི་ངོ་བོ་ཤེས་པར་བྱེད་པས་མཚོན་བྱེད་ཀྱང་ཡིན་ནོ།འོ་ན་བྱེད་སྒྲུབ་མ་ཡིན་ནམ་ཞེ་ན།ཉེས་པ་མེད་དེ།སྦྱོར་བ་མཚོན་པར་བྱེད་ཀྱང་དོན་ཐ་དད་པའི་སྒོ་ནས་མི་མཚོན་པས་བྱེད་སྒྲུབ་ཏུ་མ་བཞག་ལ།སྔ་མ་གསུམ་ནི་ཅི་རིགས་པར་དེ་ལས་བཟློག་པས་བྱེད་སྒྲུབ་ཏུ་བཞག་གོ།ཞེས་གསུངས་སོ།དེས་ན་སློབ་ལམ་གྱི་ཤེས་མཚན་འཇོག་ན་ངོ་བོ་ཉིད་མཚན་དུ་དོགས་ལ་མ་བཞག་ན་གཞུང་ཆེན་མོའི་དག་ལས་བརྒལ་དཀའ་བས་གཙོ་བོ་རིགས་པའི་དཔྱད་པ་ལ་སྒོ་བསྟུན་ནས་དོན་སྤྱི་ཙམ་འཆར་བ་ལའང་རིན་ཐང་ཆེའོ།བཞི་པ་ནི།འདིར་མཚན་མཚོན་གཏན་ལ་ཕབ་པའི་དགོས་པ་ནི་ལམ་ཤེར་ཕྱིན་དང་འབྲས་བུ་ཤེར་ཕྱིན་གཉིས་རྒྱུ་འབྲས་སུ་ངེས་པའི་ཐམས་ཅད་མཁྱེན་པ་རིགས་པའི་སྒོ་ནས་གཏན་ལ་འབེབས་པ་ཡིན་ཅིང་།དེ་ཡང་གང་གིས་མཚོན་ཏེ་མཚན་ཉིད་དེ།ཞེས་སོགས་ཀྱིས་བསྟན་པ་རེད་།འོན་ཀྱང་དེ་ལ་དོགས་པ་འདི་ལྟར་བསུ་བ་ཡོད་དེ་།མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱས་སྐབས་དང་པོ་ཙམ་ལ་ཐོས་གསུམ་གྱིས་འཇུག་པ་ཡོད་དམ་མེད།དང་པོ་ལྟར་ན།རྒྱན་ལ་ཐོས་གསུམ་གྱིས་ཞུགས་པའི་དེའི་ཆེད་དུ་བྱ་བའི་གདུལ་བྱ་དབང་རྣོན་ཆོས་ཅན།ཁྱོད་ལ་གང་གིས་མཚོན་དེ་མཚན་ཉིད་དེ་ཞེས་སོགས་ཀྱིས་བསྟན་པའི་དགོས་པ་ཉིད་གྲུབ་བར་ཐལ།ཁྱོད་རྒྱན་ལ་ཐོས་བསམ་གྱིས་ཞུགས་པའི་ཕྱིར།ཁྱབ་སྟེ།དེས་མཁྱེན་གསུམ་གྱི་ངོ་བོ་དང་བྱེད་ལས་ལ་དང་བ་སྐྱེས་ནས་བསྟན་བཅོས་ལ་ཞུགས་པ་ཡིན་པའི་ཕྱིར།མ་གྲུབ་ན།དེར་ཐལ།དེའི་གདུལ་བྱ་ལ་དབང་པོ་རྣོ་རྟུལ་གྱི་ཁྱད་པ་རྒྱ་བོད་ཀྱི་གཞུང་ཆེན་ཁག་ནས་བཤད་པ་དག་འཐད་པའི་ཕྱིར།རྩ་བར་འདོད་ན།སྦྱོར་བ་མཚོན་བྱེད་ཀྱི་ཆོས་ལ་བཅུ་གཅིག་འཇོག་པ་དོན་མེད་དུ་ཐལ་བ་དང་།རྗེ་བཙུན་བསྟན་བཅོས་རྩོམ་པ་ལ་མི་མཁས་པར་ཐལ།འདོད་པའི་ཕྱིར།ཁྱབ་སྟེ་མཁྱེན་གསུམ་སྦྱོར་བའི་རང་ལྡོག་ཕྱིན་ཅི་མ་ལོག་པ་མཁྱེན་པ་ལ་སྐབས་བཞི་པ་ལས་བཤད་པ་དག་ལ་ངེས་པར་བསྟེན་དགོས་པའི་ཕྱིར།དེས་ན་སྔར་བསྟན་བཅོས་ལ་ཐོས་བསམ་གྱིས་ཞུགས་པ་དང་མ་ཞུགས་པའི་མཁྱེན་གསུམ་གྱི་ངོ་བོ་དང་བྱེད་ལས་ལ་དང་བ་སྐྱེས་པའི་རྒྱན་གྱི་གདུལ་དབང་རྣོན་ཡོད་ཀྱང་རྣམ་རྫོགས་སྦྱོར་བའི་ཉམས་ལེན་ཉིད་རྩལ་དུ་བསྟན་ནས་བསྟན་བཅོས་ལ་ཞུགས་པ་ནི་སྐབས་བཞི་བ་ལ་ངེས་པར་བསྟེན་དགོས་པར་ཉིད་ཀྱིས་ཁྱད་ཕྱེས་སམ་སྙམ་མོ།ཡང་འབྲས་བུས་རྒྱུ་མཚོན་པའི་རྟགས་སྦྱོར་ལ་མཁས་པ་ལ་ལས་འདི་ལྟར་སྨྲ་བ་ཡོད་དེ།བདེན་པའི་སྐྱེ་མེད་རྟོགས་པའི་ཤེས་རབ་ཀྱིས་ཟིན་པའི་ཕུང་པོ་མི་རྟག་པ་ཇི་བཞིན་དུ་རྟོགས་པའི་ཡེ་ཤེས་ཆོས་ཅན།རང་དང་དམིགས་རྣམ་རིགས་མཐུན་པའི་སྦྱོར་བ་ཁྱད་པ་ཅན་སྔ་མ་སྔོན་དུ་སོང་སྟེ།ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར་ཞེས་བཀོད་ཀྱང་གོང་དུ་བསྙད་པའི་རྟགས་སྦྱོར་གྱི་སྐྱོན་དག་འདི་ལའང་གཅིག་མཚུངས་སུ་བབས་པར་ངེས་པས་སླར་བརྗོད་པ་ནི་སྣག་ཤོག་བྲན་པ་ཙམ་ལས་སྙིང་པོ་མ་མཐོང་ངོ་།རང་ལུགས་ནི།རྒྱན་གྱི་ཆེད་དུ་བྱ་བའི་གདུལ་བྱའི་འབྲས་སྐྱབས་པའི་རྒྱུད་ཀྱི་ཕུང་པོ་མི་རྟག་པ་རྟོགས་པའི་ཡེ་ཤེས་ཆོས་ཅན།རང་དང་དམིགས་རྣམ་རིགས་མཐུན་པའི་སྦྱོར་བ་སྔ་མ་སྔོན་དུ་སོང་སྟེ།སངས་འཕགས་ཀྱི་གཞི་ཤེས་ཡིན་པའི་ཕྱིར།དཔེར་ན།ལམ་ཞུགས་ཀྱི་ཕུང་པོ་མི་རྟག་པ་རྟོགས་པའི་གསལ་རིག་བཞིན་ནོ།།ཞེས་པ་ལ་བྱའོ།།སྨྲས་པ།།